Source: https://www.advokatnawebe.sk/riesene-otazky/324-zrusenie-podieloveho-spoluvlastnictva-k-bytu-a-zverenie-maloletych-deti-do-osobnej-starostlivosti-jedneho-z-rodicov
Timestamp: 2018-09-22 08:54:27+00:00
Document Index: 8608341

Matched Legal Cases: ['súd ', 'súd ', 'súd ', '§ 142', 'súd ', 'súd ', 'súd ', 'súd ', 'súd ', 'súd ', 'súd ', 'súd ', '§ 24', '§ 24', 'Súd ', 'Súd ', 'Súd ', 'súd ', 'súd ']

ADVOKATnaWEBE.sk - právne poradenstvo online - Zrušenie podielového spoluvlastníctva k bytu a zverenie maloletých detí do osobnej starostlivosti jedného z rodičov
Zrušenie podielového spoluvlastníctva k bytu a zverenie maloletých detí do osobnej starostlivosti jedného z rodičov
"zrušenie PS vs.zverenie detí do opatery"
Žijem s maloletými deťmi a partnerkou v spoločnom byte a obaja sa o deti (9 a 12r.) aj byt riadne staráme. Máme byt v podiel.spoluvlastníctve. Partnerka ale po nezhodach požiadala súd o zrušenie a vysporiadanie PS a pretože je majoritným vlastníkom, mám minimálnu šancu na zotrvanie s deťmi. Iný byt nemám a súd na 99,9% rozhodne v prospech maj.vlastníka ešte predtým, než padne rozhodnutie o tom, komu budú zverené deti. Rozsudok o výživnom už padol. Prvky osobit.zreteľa na mojej strane sú (malol.deti, neexistencia iného bývania), ale vyzerajú byť príliš slabé. Chcem poprosiť o právny názor, či je právo detí na spolužitie s otcom silnejším argumentom, ako zámer major.vlastníka zrušiť spoluvlastníctvo partnerovi. Poprosil by som upriamiť odpoveď na to, aká je súdna prax, pretože sudca má možností na rozhodnutie viacero. Mám v úmysle podať návrh na súd a požiadať o zverenie detí do mojej starostlivosti. Berú súdy ohľad na toto, resp. nemal by rozsudku o zruš.PS k bytu, predchádzať rozsudok o zverení detí do starostlivosti? Vopred ďakujem
na základe Vašej otázky týkajúcej sa zrušenia podielového spoluvlastníctva k bytu a zverenia maloletých detí do osobnej starostlivosti jedného z rodičov zaujímame nasledujúce stanovisko:
Otázka zrušenia podielového spoluvlastníctva k bytu, ktorý sa nachádza v spoločnom podielovom vlastníctve partnerov a otázka zverenia maloletých detí týchto partnerov do osobnej starostlivosti jedného z nich sú dve samostatné otázky riešené nezávisle od seba v právnom poriadku slovenskej republiky a vzájomne spolu nijako nesúvisia.
Zrušenie podielové spoluvlastníctva súdnym rozhodnutím upravuje zákon č. 40/1964 Zb. Občiansky zákonník v znení neskorších predpisov (ďalej len „OZ“) v ustanovení § 142.
Pokiaľ nie je možné vec rozdeliť, ako napríklad vo vašom prípade pri vyporiadavaní podielového spoluvlastníctva k bytu, súd prikáže vec za primeranú náhradu jednému zo spoluvlastníkov. Kritériami, na ktoré sa pri tomto rozhodovaní prihliada, sú veľkosť spoluvlastníckych podielov, účelné využitie veci ale aj prípadné násilné správanie podielového spoluvlastníka voči ostatným spoluvlastníkom.
Podľa citovaného súdneho rozhodnutia teda súd, pri vyporiadaní podielového spoluvlastníctva, okrem kritérií výslovne uvedených v zákone, zohľadňuje aj iné hľadiská. Prof. Vojčík za takéto iné kritéria považuje napr. to, kto a akou mierou sa pričinil o nadobudnutie spoločnej veci, kto ju zveľaďoval a pod.[1] Ako bude súd pri tomto vyporiadaní postupovať, a aké ďalšie kritéria bude zohľadňovať, záleží vždy na jeho vlastnej úvahe, a na okolnostiach každého jednotlivého prípadu. Preto skutočnosť, že by boli maloleté deti zverené do vašej osobnej starostlivosti, môže byť súdom pri tomto rozhodovaní zohľadňovaná.
Pokiaľ máte záujem o to, aby boli vaše maloleté deti zverené do vašej osobnej starostlivosti, odporúčame podať v tejto veci návrh na súd a v už prebiehajúcom súdnom konaní o zrušenie a vyporiadanie podielového spoluvlastníctva k bytu (keďže uvádzate, že partnerka už podala návrh na toto vyporiadanie) odporúčame navrhnúť konajúcemu súdu prerušenie tohto konania, a to až do doby, kým sa nerozhodne o otázke zverenia detí do osobnej starostlivosti jednému z rodičov.
V súlade s citovaným súdnym rozhodnutí teda primeranú náhradu môžeme chápať, ako určitú peňažnú sumu, ktorá sa rovná výške podielu na veci, ktorý patrí vylučovanému spoluvlastníkovi. Citované rozhodnutie zároveň výslovné uvádza, že pri vyporiadaní podielového spoluvlastníctva k nehnuteľnosti, nemá vylučovaný spoluvlastník právo na bytovú náhradu. Pokiaľ teda bude na základe súdneho vyporiadania byt prikázaný vašej partnerke, jej povinnosťou bude vyplatiť Vám primeranú náhradu v peniazoch, ktorá sa bude rovnať výške vášho podielu na spoluvlastníctve k tomuto bytu. Uvedené samozrejme platí aj opačne, v prípade ak by pri vyporiadaní pripadol byt Vám.
V tejto súvislosti by sme Vás chceli ešte upozorniť na tú skutočnosť, že ak súd prikáže byt do výlučného vlastníctva vašej partnerke a ona vám vyplatí súdom stanovenú primeranú náhradu a vy aj naďalej ostanete v byte bývať, je oprávnená podať na súd žalobu na vypratanie nehnuteľnosti, nakoľko by ste sa v byte už zdržiavali neoprávnene. Ak by jej súd vyhovel a vy by ste napriek tomu dobrovoľne neopustili byt, môže dôjsť k nútenému výkonu súdneho rozhodnutia, a to prostredníctvom súdnej exekúcie vyprataním bytu.
Pokiaľ teda u vás existujú vyššie uvedené dôvody, prípadne aj iné dôvody, ktoré by súd mohol, vzhľadom na osobitosti prípadu, považovať za dôvody hodné osobitného zreteľa (keďže neexistuje ich presný výpočet), môže nastať aj tá situácia, že súd vaše podielové spoluvlastníctvo nezruší a nevyporiada vôbec.
Právna úprava zverenia maloletého dieťaťa do osobnej starostlivosti jednému z rodičov (ako jedného z rodičovských práv a povinností) je obsiahnutá v § 24 zákona č. 36/2005 Z. z. o rodine v znení neskorších predpisov (ďalej len „ZR“).
Podľa § 24 ods. 4 ZR: Súd pri rozhodovaní o výkone rodičovských práv a povinností alebo pri schvaľovaní dohody rodičov rešpektuje právo maloletého dieťaťa na zachovanie jeho vzťahu k obidvom rodičom a vždy prihliadne na záujem maloletého dieťaťa, najmä na jeho citové väzby, vývinové potreby, stabilitu budúceho výchovného prostredia a ku schopnosti rodiča dohodnúť sa na výchove a starostlivosti o dieťa s druhým rodičom.
Súd pri rozhodovaní o zverení dieťaťa do osobnej starostlivosti prihliada v prvom rade na záujem maloletého dieťaťa a zároveň zisťuje, ktorý z rodičov je vzhľadom na tento jeho záujem väčšmi spôsobilý na výkon osobnej starostlivosti o maloleté dieťa, resp. zverením komu by boli zabezpečené najpriaznivejšie podmienky na vývoj dieťaťa a u koho by boli lepšie predpoklady na výkon osobnej starostlivosti. Súd pri tomto rozhodovaní berie do úvahy okrem osobnostných predpokladov rodiča na výkon osobnej starostlivosti aj jeho majetkové pomery. Z uvedeného dôvodu preto súd pri rozhodovaní o osobnej starostlivosti o maloleté dieťa bude skúmať aj otázku zabezpečenia bývania, a teda kde bude maloletého dieťa s rodičom, ktorému bolo zverené do osobnej starostlivosti, bývať.
Okrem uvedeného súd prihliada aj na názor a vôľu samotného maloletého, avšak samozrejme len so zreteľom na jeho vek a rozumovú vyspelosť. Platí teda, že aj názor vekovo staršieho dieťaťa, môže byť pre súd, pri rozhodovaní o zverení tohto dieťa do osobnej starostlivosti jednému z rodičov, rozhodujúci.
[1] Vojčík P., Občianky zákonník Komentár, IURA EDITION, 2010, str. 359, ISBN: 978–80–8078–368-6